ZAKON O REGIONALNOM RAZVOJU

("Službeni list Crne Gore", br. 020/11 od 15.04.2011, 026/11 od 30.05.2011, 020/15 od 24.04.2015, 047/19 od 12.08.2019)

I. OSNOVNE ODREDBE

Predmet

Član 1

Ovim zakonom uređuje se način podsticanja i planiranja regionalnog razvoja Crne Gore i druga pitanja od značaja za regionalni razvoj.

Ciljevi

Član 2

Ciljevi obezbjeđenja društveno-ekonomskog razvoja Crne Gore utvrđuju se politikom regionalnog razvoja Crne Gore u skladu sa načelima održivog razvoja i strateškim razvojnim dokumentima za pojedine oblasti kojima se planira razvoj Crne Gore.

Politikom regionalnog razvoja obezbjeđuje se ravnomjerniji rast i razvoj svih jedinica lokalne smouprave i regiona, zasnovan na konkurentnosti i korišćenju sopstvenih razvojnih potencijala.

Radi postizanja navedenog cilja aktivnosti politike regionalnog razvoja biće usmjerene na: povezanost lokalnih i regionalnih razvojnih potreba sa nacionalnim prioritetima razvoja, podršku manje razvijenim jedinicama lokalne samouprave za povećanje i optimalno korištenje sopstevnog razvojnog potencijala, uz otklanjanje uzroka razvojnih poteškoća i ravnomjeran i održivi razvoj svih jedinica lokalne samouprave.

Jedinica lokalne samouprave, u smislu ovog zakona je opština, Glavni grad i Prijestonica.

Načela podsticanja regionalnog razvoja

Član 3

Podsticanje regionalnog razvoja zasniva se na načelima:

1) održivosti, kojim se doprinosi skladnom i uravnoteženom razvoju kojim se obezbjeđuje zaštita i očuvanje životne sredine i unaprjeđenje životnog standarda, uz povećanje razvojnih potencijala;

2) solidarnosti, koja se ostvaruje dodatnim podsticajima razvoja jedinica lokalne samouprave koje zaostaju za prosjekom razvoja na nivou Crne Gore;

3) jednakih mogućnosti, obezbjeđivanjem jednakih mogućnosti za razvoj sopstvenih potencijala jedinica lokalne samouprave;

4) partnerstva i saradnje između državnih organa, jedinica lokalne samouprave i domaćih i međunarodnih organizacija i institucija;

5) strateškog planiranja, koje se ostvaruje donošenjem i sprovođenjem strategije regionalnog razvoja i strateških planova razvoja jedinica lokalne samouprave;

6) udruživanja finansijskih sredstava iz različitih izvora za sprovođenje strategije regionalnog razvoja i strateških planova razvoja jedinica lokalne samouprave;

7) praćenja i vrednovanja, sistematskim praćenjem i vrednovanjem sprovođenja politike regionalnog razvoja radi povećanja efikasnosti i efektivnosti uticaja na regionalni razvoj;

8) samostalnosti jedinica lokalne samouprave, sprovođenjem politike u oblasti regionalnog razvoja u skladu sa Ustavom i zakonom;

9) javnosti, objavljivanjem razvojnih dokumenata i kriterijuma na osnovu kojih se utvrđuje stepen razvijenosti jedinice lokalne samouprave

10) ravnomjernosti regionalnog razvoja, kojim se podstiče brži razvoj nedovoljno razvijenih regiona i jedinica lokalne samouprave;

11) dodavanja, kojim se iznos kofinansiranja za primaoce podrške u programima podrške investicionim i komercijalnim aktivnostima utvrđuje i diferencira u skladu sa nivoom razvijenosti lokalne samouprave ili teritorije koja se posebno podržava

12) teritorijalnog razvojnog dijaloga, kao načina razrješavanja razvojnih problema i usklađivanja razvojnih odluka koje se donose na različitim teritorijalnim nivoima

II. REGIONI

Određivanje regiona

Član 4

Radi planiranja razvojnih prioriteta i sprovođenja i praćenja politike regionalnog razvoja, više jedinica lokalne samouprave, geografski povezanih, čine region.

Regioni iz stava 1 ovog člana su:

1) Primorski region;

2) Središnji region;

3) Sjeverni region.

Primorski region čine opštine: Bar, Budva, Herceg-Novi, Kotor, Tivat i Ulcinj.

Središnji region čine: Glavni grad Podgorica, Prijestonica Cetinje i opštine Danilovgrad, Tuzi, Zeta i Nikšić.

Sjeverni region čine opštine: Andrijevica, Berane, Bijelo Polje, Gusinje, Kolašin, Mojkovac, Petnjica, Plav, Plužine, Pljevlja, Rožaje, Šavnik i Žabljak.

III. PLANIRANJE REGIONALNOG RAZVOJA

Dokumenti regionalnog razvoja

Član 5

Regionalni razvoj planira se Strategijom regionalnog razvoja Crne Gore (u daljem tekstu: Strategija) i strateškim planovima razvoja jedinica lokalne samouprave (u daljem tekstu: strateški plan).

Strategija

Član 6

Strategijom se utvrđuju vizija, ciljevi, i aktivnosti radi smanjivanja regionalnih nejednakosti i povećanja nivoa konkurentnosti jedinica lokalne samouprave i regiona, kao i način obezbjeđivanja sredstava za ostvarivanje utvrđenih ciljeva i druga pitanja od značaja za razvoj.

Strategiju donosi Vlada Crne Gore (u daljem tekstu: Vlada).

Strategiju prate godišnji akcioni planovi sa ključnim razvojnim projektima i procjenom troškova mjera za podsticanje regionalnog razvoja.

Razvojni projekti, u smislu ovog zakona, su projekti izgradnje i/ili rekonstrukcije saobraćajne, komunalne, obrazovne, zdravstvene, socijalne i energetske infrastrukture i infrastrukture u funkciji zaštite životne sredine, očuvanja i održivog korišćenja kulturnih dobara i unaprjeđenja kapaciteta naučnih, obrazovnih, zdravstvenih, kulturnih i drugih institucija, kao i drugi projekti koji su u funkciji regionalnog razvoja, jačanja regionalne konkurentnosti i unaprjeđenja životnog standarda građana.

Manji lokalni projekti rekonstrukcije koji čine dio mjera sadržanih u strateškim planovim razvoja jedinica lokalne samouprave ne planiraju se u godišnjem akcionom planu Strategije.

Prostorni plan Crne Gore, Strategija, strateški plan i drugi planovi i programi kojima se podstiče regionalni razvoj moraju biti međusobno usklađeni.

Strategija se donosi za period od četiri godine.

Strateški plan

Član 7

Strateškim planom se utvrđuje postojeće stanje razvoja jedinice lokalne samouprave, opšti cilj razvoja, strateški ciljevi sa prioritetima za njihovo ostvarivanje, mjere i smjernice za ostvarivanje strateškog plana, orijentaciona sredstva za sprovođenje strateškog plana, način njihovog obezbjeđivanja i druga pitanja od značaja za razvoj.

Jedinica lokalne samouprave dužna je da predlog strateškog plana dostavi na saglasnost organu državne uprave nadležnom za poslove regionalnog razvoja (u daljem tekstu: Ministarstvo).

Strateški plan, na predlog predsjednika opštine, odnosno gradonačelnika, donosi nadležni organ jedinice lokalne samouprave na period od četiri godine, nakon dobijanja saglasnosti o usklađenosti sa Strategijom.

Predsjednik opštine, odnosno gradonačelnik, podnosi nadleznom organu jedinice lokalne samouprave, radi donošenja, predloge godišnjih akcionih planova Strateškog plana razvoja i izvještaje o njihovoj realizaciji za prethodnu godinu, do 1.marta tekuće godine.

U postupku davanja saglasnosti iz stava 2 ovog člana, Ministarstvo provjerava usklađenost predloga strateškog plana sa Strategijom i Metodologijom izrade Strateškog plana razvoja

Ministarstvo je dužno da ocijeni usklađenost predloga strateškog plana sa Strategijom u roku od trideset dana od dana prijema predloga strateškog plana.

Predlog strateškog plana koji nije usklađen sa Strategijom vraća se na doradu.

Donošenjem strateškog plana, jedinica lokalne samouprave nije obavezna donositi višegodišnji investicioni plan.

Jedinica lokalne samouprave dužna je da donese strateški plan u roku od 30 dana od dana dobijanja saglasnosti iz stava 2 ovog člana.

Jedinica lokalne samouprave dužna je da donese novi Strateški plan najkasnije u roku od 90 dana od dana isteka važenja prethodnog Strateškog plana.

Metodologija izrade strateškog plana utvrđuje se propisom Ministarstva.

Priprema i sprovođenje politike regionalnog razvoja

Član 8

U pripremi i sprovođenju politike regionalnog razvoja dužni su da učestvuju organi državne uprave nadležni za poslove: ekonomskog razvoja, energetike,rudarstva, finansija, javne uprave, kulture i medija; poljoprivrede, šumarstva i vodoprivrede; prostornog planiranja, urbanizma, državne imovine; prosvjete, nauke, inovacija; rada,socijalnog staranja; saobraćaja i pomorstva; sporta i mladih; turizma, ekologije, održivog razvoja i razvoja sjevera; zdravlja; Razvojna banka Crne Gore; Zavod za zapošljavanje Crne Gore; Agencija za investicije Crne Gore; jedinice lokalne samouprave, drugi organi, organizacije i privredna društva u većinskom državnom vlasništvu koja obavljaju poslove kojima se podstiče regionalni razvoj (u daljem tekstu: organi i organizacije).

Organi i organizacije iz stava 1 ovog člana dužni su da planove i programe kojima se podstiče regionalni razvoj usaglase sa Strategijom.

Organi i organizacije iz stava 1 ovog člana dužni su da programima i planovima koji se donose u skladu sa zakonom i Strategijom opredjeljuju razvojne projekte, obim i vrstu mjera i sredstva za njihovo sprovođenje, primjereno stepenu razvijenosti jedinica lokalne samouprave, na način kojim se obezbjeđuje ravnomjerniji regionalni razvoj.

Poslovi ministarstva nadležnog za politiku regionalnog razvoja

Član 9

Ministarstvo u oblasti regionalnog razvoja vrši sljedeće poslove:

1) priprema Strategiju i prati njeno sprovođenje;

2) koordinira aktivnosti u sprovođenju politike regionalnog razvoja;

3) daje saglasnost na strateške planove

4) vodi elektronsku bazu podataka o razvojnim projektima i mjerama podrške regionalnom razvoju

5) izrađuje mapu resursa koja obuhvata prirodne i kulturne karakteristike, geografski položaj, ljudske i druge resurse sa procjenom optimalnih pravaca specijalizacije regiona;

6) daje mišljenja na zakonska i strateska dokumenta koji se odnose na regionalni razvoj i investicije;

7) druge poslove u skladu sa zakonom.

**Mišljenje na zakonska i strateška dokumenta**

**Član 10**

Uz predlog zakona i drugog propisa, kao i strateških i planskih dokumenata koji se odnose na regionalni razvoj i investicije, a prije dostavljanja Vladi, organ državne uprave dužan je da pribavi mišljenje Ministarstva.

U postupku davanja mišljenja iz stava 1 ovog člana Ministarstvo naročito cijeni da li je predlog zakona i drugog propisa, kao i strateških i planskih dokumenata predložen u skladu sa državnom politikom regionalnog razvoja i podsticanja investicija.

Ministarstvo je dužno da misljenje iz stava 1 ovog člana , da u roku od 15 dana od dana dostavljanja predloga iz stava 1 ovog člana.

Ministarstvo u postupku davanja mišljenja iz stava 1 ovog člana može da zatraži dodatne informacije od organa državne uprave i drugih nadležnih organa državne uprave.

Godišnji izvještaji

Član 11

Organi i organizacije iz člana 9 stav 1 ovog zakona dužni su da Ministarstvu dostave godišnji izvještaj o realizaciji razvojnih projekata koji su u funkciji sprovođenja Strategije, i Strateških planova razvoja najkasnije do 31. marta tekuće za prethodnu godinu.

Jedinica lokalne samouprave dužna je da izvještaj iz stava 4 član 7 dostavi Ministarstvu, najkasnije do 31. marta tekuće za prethodnu godinu.

Godišnji izvještaj o realizaciji Strategije Ministarstvo priprema na osnovu izvještaja iz st. 1 i 2 ovog člana i dostavlja Vladi, najkasnije do 30. juna tekuće za prethodnu godinu.

Godišnji izvještaj o realizaciji Strategije iz stava 3 ovog člana Vlada dostavlja Skupštini na razmatranje, do 31. jula tekuće za prethodnu godinu.

IV. RAZVRSTAVANJE JEDINICA LOKALNE SAMOUPRAVE PREMA STEPENU RAZVIJENOSTI I STEPENU KONKURENTNOSTI

Stepen razvijenosti

Član 12

Stepen razvijenosti jedinice lokalne samouprave utvrđuje se na osnovu indeksa razvijenosti.

Indeks razvijenosti iz stava 1 ovog člana izračunava se kao prosjek pokazatelja ekonomske razvijenosti, strukturnih promjena i demografskog stanja.

Procenat učešća pokazatelja iz stava 2 ovog člana u indeksu razvijenosti i bliži način izračunavanja utvrđuje se propisom Vlade.

Utvrđivanje i praćenje stepena razvijenosti

Član 13

Stepen razvijenosti jedinice lokalne samouprave utvrđuje Ministarstvo.

Lista jedinica lokalne samouprave prema stepenu razvijenosti objavljuje se u "Službenom listu Crne Gore".

Stepen razvijenosti iz stava 1 ovoga člana utvrđuje se dvogodišnje.

Organi i organizacije iz člana 8 stav 1 ovog zakona dužni su da, radi praćenja stepena razvijenosti jedinica lokalne samouprave, na zahtjev Ministarstva, dostave podatke potrebne za izračunavanje stepena razvijenosti, kojima raspolažu.

Razvrstavanje jedinica lokalne samouprave prema stepenu razvijenosti

Član 14

Prema stepenu razvijenosti jedinice lokalne samouprave razvrstavaju se u tri grupe, i to:

1) u prvu grupu - jedinice lokalne samouprave čija je vrijednost indeksa razvijenosti do 85% prosjeka indeksa razvijenosti u Crnoj Gori – nedovoljno razvijene jedinice loklane samouprave;

2) u drugu grupu - jedinice lokalne samouprave čija je vrijednost indeksa razvijenosti iznad 85% do 100% prosjeka indeksa razvijenosti u Crnoj Gori – srednje razvijene jedinice lokalne samouprave;

3) u treću grupu - jedinice lokalne samouprave čija je vrijednost indeksa razvijenosti iznad 100% prosjeka indeksa razvijenosti u Crnoj Gori – razvijene jedinice loklane samouprave;

Stepen konkurentnosti

Član 15

Radi vođenja uravnotežene i dugoročno održive politike regionalnog razvoja, odnosno uklanjanja ograničenja koja utiču na stepen razvijenosti, vrši se kvalitativna i kvantitativna procjena poslovnog okruženja i poslovnog sektora jedinice lokalne samouprave (u daljem tekstu: stepen konkurentnosti).

Stepen konkuretnosti jedinice lokalne samouprave utvrđuje se na osnovu indeksa konkurentnosti.

Indeks konkurentnosti iz stava 2 ovog člana je prosjek pokazatelja poslovnog okruženja i poslovnog sektora, koji se izračunava na osnovu analize kvalitativnih i kvantitativnih podataka.

Pokazatelji stepena konkurentnosti

Član 16

Poslovno okruženje iz člana 15 stav 1 ovog zakona utvrđuje se na osnovu podataka o demografskim kretanjima, infrastrukturi i stepenu obezbjeđenja kadra u oblasti zdravstva, obrazovanja, sporta, kulture, socijalne zaštite, stepena obrazovanja stanovništva, osnovne i poslovne infrastrukture i drugih pokazatelja od značaja za procjenu poslovnog okruženja jedinice lokalne samouprave.

Poslovni sektor iz člana 15 stav 1 ovog zakona utvrđuje se na osnovu podataka o investicijama i dinamici ulaganja, razvijenosti preduzetništva i nivou i kretanjima ekonomskih pokazatelja jedinice lokalne samouprave.

Bliži način izračunavanja stepena konkurentnosti, utvrđuje se propisom Vlade.

Utvrđivanje i praćenje stepena konkurentnosti

Član 17

Stepen konkurentnosti jedinice lokalne samouprave utvrđuje i njihovo razvrstavanje vrši Ministarstvo primjenom indeksa konkurentnosti.

Utvrđivanje stepena konkurentnosti iz stava 1 ovoga člana vrši se dvogodišnje.

Listu stepena konkurentnosti jedinice lokalne samouprave iz stava 1 ovog člana utvrđuje Ministarstvo.

Lista iz stava 3 ovog člana objavljuje se u "Službenom listu Crne Gore".

Organi i organizacije iz člana 8 stav 1 ovog zakona dužni su da, radi praćenja stepena konkurentnosti jedinica lokalne samouprave, na zahtjev Ministarstva, dostave podatke potrebne za izračunavanje stepena konkurentnosti, kojima raspolažu.

V. PODSTICANJE RAVNOMJERNIJEG REGIONALNOG RAZVOJA

Podsticajne mjere

Član 18

Ravnomjerniji regionalni razvoj Crne Gore obezbjeđuje se:

1) ulaganjem u izgradnju, održavanje i unaprjeđenje infrastrukturnih objekata (saobraćajna i komunalna infrastruktura, zdravstvene ustanove, ustanove socijalne i dječje zaštite, obrazovno-vaspitne ustanove i ustanove visokog obrazovanja, sportski objekti, stambeni objekti, objekti kulture i drugi objekti od značaja za regionalni razvoj);

2) unaprjeđenjem lokalnog ekonomskog razvoja (strateškim upravljanjem u jedinicama lokalne samouprave, posebno stvaranjem menadžera i menadžerskih timova u funkciji obezbjeđivanja lokalnog razvoja; podsticanjem javno-privatnog partnerstva i međuopštinske saradnje, podsticanjem, osnivanjem i razvojem industrijskih parkova, biznis inkubatora i privlačenjem direktnih investicija);

3) unaprjeđenjem privrednih grana (tehnološkog nivoa, pristupa novim tehnologijama, promocija istraživanja i razvoja);

4) podrškom razvoju malih i srednjih preduzeća, uključujući pripremu i realizaciju programa i projekata razvoja malih i srednjih preduzeća, edukaciju preduzetnika, kao i staranje o organizovanju regionalnih i lokalnih centara za podršku razvoja malih i srednjih preduzeća;

5) podsticanjem zapošljavanja i smanjenjem negativnih demografskih kretanja;

6) podizanjem nivoa i kvaliteta obrazovanja, u skladu sa potrebama i zahtjevima tržišta, a naročito razvijanjem i osnaživanjem preduzetničkih sposobnosti kod mladih ljudi;

7) unaprjeđenjem usluga u socijalnoj i dječjoj zaštiti;

8) unaprjeđenjem zaštite životne sredine;

9) donošenjem i sprovođenjem prostorno-planskih dokumenata i unaprjeđenjem stanja u prostoru;

10) obezbjeđivanjem adekvatnog kvaliteta komunalnih usluga i isporuke komunalnog proizvoda;

11) podsticajima za druge potrebe u skladu sa zakonom.

Korisnici podsticaja

Član 19

U skladu sa zakonom, korisnici podsticaja mogu biti:

1) jedinice lokalne samouprave;

2) privredna društva, organizacije iz oblasti obrazovanja, nauke i istraživanja, zaštite životne sredine i komunalnih djelatnosti, zdravlja, socijalne i dječje zaštite, kulture, sporta i druga pravna lica, preduzetnici i fizička lica koja obavljaju poslove kojima se doprinosi regionalnom razvoju;

3) fizička i pravna lica koja obavljaju djelatnost u okviru biznis inkubatora, klastera ili drugih poslovnih udruženja koja doprinose regionalnom razvoju.

Korisnici podsticaja, kao i kriterijumi i postupak za dodjelu podsticaja bliže se opredjeljuju planskim dokumentima regionalnog razvoja i planovima i programima koje pripremaju i sprovode organi i organizacije iz člana 9 stav 1 ovog zakona.

Vrste podsticaja

Član 19a

Podsticanje razvoja obezbjeđuje se davanjem subvencija, subvencija kamatne stope za zajmove, povoljnih kredita, garancija, fiskalnih olakšica i drugih podsticaja u skladu sa Zakonom.

Podsticaji iz stava 1 ovog člana mogu se koristiti i za privlačenje direktnih investicija koje su u funkciji razvoja.

Uslovi i način podsticanja razvoja kroz privlačenje direktnih investicija, kriterijumi za dodjelu sredstava za podsticanje direktnih investicija, dinamika isplate tih sredstava, kao i druga pitanja od značaja za povećanje konkurentnosti i razvoja Crne Gore kroz priliv direktnih investicija uređuju se propisom Vlade.

Član 19b

Pored podsticanja iz člana 19a, ravnomjernijem regionalnom razvoju se doprinosi i kroz osnivanje biznis zona.

Biznis zona je prostor namijenjen za plansko korišćenje od strane većeg broja privrednih društava i preduzetnika iz oblasti proizvodnje ili usluga koja osim zajedničkog prostora, pruža i dodatne olakšice.

Uslovi za osnivanje biznis zona, klasifikacija prema strateškom značaju, uspostavljanje, uređenje i upravljanje, unapređenje infrastrukture u biznis zonama kao i druga pitanja od značaja za rad biznis zona uređuju se propisom Vlade.

Podsticanje razvoja manje razvijenih jedinica lokalne samouprave

Član 20

U cilju podsticanja razvoja manje razvijenih jedinica lokalne samouprave se, pored podsticaja iz člana 19a ovog zakona, obezbjeđuju i dodatne fiskalne olakšice.

Prilikom izrade planova i programa iz člana 18 stav 2 ovog zakona prioritet imaju projekti manje razvijenih jedinica lokalne samouprave i zajednički projekti dvije ili više jedinica lokalne samouprave sa pozitivnim društveno-ekonomskim efektima realizacije i od većeg značaja za Crnu Goru.

**Program podsticaja regionalnog razvoja**

**Član 20a**

Vlada na predlog Ministarstva, u prethodno mišljenje organa državne uprave nadležnog za finansije , donosi Program podsticaja regionalnog razvoja Crne Gore ( u daljem tekstu: Program), za period od godinu dana.

Program iz stava 1 ovog člana donosi se na osnovu Strategije RR, indeksa razvijenosti i drugih relevantnih strateških dokumenata na nacionalnom nivou.

Programom iz stava 1 ovog člana utvrdjuju se mjere podsticanja regionalnog razvoja, nosioci aktivnosti, izvori sredstava, kriterijumi, način praćenja i sprovodjenja mjera.

Ministarstvo predlaže Vladi najkasnije u roku od mjesec dana od dana donošenja državnog budžeta Program iz stava 1 ovog člana.

Ministarstvo vodi javnu elektronsku bazu podataka projekata finansiranih iz Programa iz stava 1 ovog člana.

Sredstva za sprovodjenje Programa iz stava 1 ovog člana obezbjedjuju se u državnom budžetu, kao i drugih izvora u skladu sa zakonom.

Država obezbjeđuje sredstva za Program iz stava 1 ovog člana, u iznosu od najmanje 1% do 2% tekućeg godišnjeg budžeta.

Izvjestaj o sprovodjenju programa iz stava 1 ovog člana Ministarstvo podnosi Vladi do drugog kvartala tekuće godine za prethodnu godinu.

VI. FINANSIRANJE REGIONALNOG RAZVOJA

Izvori finansiranja

Član 21

Sredstva za finansiranje regionalnog razvoja obezbjeđuju se iz:

1) budžeta Crne Gore;

2) budžeta jedinica lokalne samouprave;

3) sredstava obezbijeđenih na osnovu javno-privatnog partnerstva;

4) pretpristupnih i drugih fondova Evropske Unije;

5) bespovratne razvojne pomoći međunarodnih organizacija i drugih programa Evropske Unije;

6) kredita međunarodnih finansijskih i razvojnih institucija;

7) kredita domaćih i stranih banaka i Razvojne banke Crne Gore;

8) donacija;

9) drugih izvora u skladu sa zakonom.

Baza podataka o razvojnim projektima i mjerama podrške regionalnom razvoju

Član 22

Radi praćenja sprovođenja politike regionalnog razvoja i efikasnijeg planiranja, uspostavlja se elektronska baza podataka o razvojnim projektima i mjerama podrške regionalnom razvoju (u daljem tekstu: elektronska baza).

Elektronsku bazu uspostavlja i vodi Ministarstvo, u saradnji sa organom državne uprave nadležnim za informaciono društvo.

Pristup elektronskoj bazi i obavezu unosa podataka o razvojnim projektima, imaju organi i organizacije iz člana 8 stav 1 ovog zakona.

Organi i organizacije iz člana 8 stav 1 ovog zakona dužni su da najmanje tromjesečno unose i ažuriraju podatke o razvojnim projektima i mjerama podrške regionalnom razviju koje pripremaju i sprovode.

Bliži način unosa i korišćenja podataka, vrstu i obim podataka koji se unose u elektronsku bazu iz stava 1 ovog člana utvrđuje se propisom Ministarstva.

VII. PARTNERSKI SAVJET ZA REGIONALNI RAZVOJ

Osnivanje i ovlašćenja

Član 23

Radi praćenja i unaprjeđivanja regionalnog razvoja Crne Gore Vlada osniva Partnerski savjet za regionalni razvoj (u daljem tekstu: Partnerski savjet).

Partnerski savjet:

1. prati stanje u oblasti regionalnog razvoja i daje preporuke za preduzimanje mjera za unaprjeđivanje regionalnog razvoja Crne Gore;
2. analizira važeće propise i strateška dokumenata sa aspekta njihovog uticaja na regionalni razvoj, inicira predlaganje izmjena propisa i strateških dokumenata radi unapredjenja regionalnog razvoja,
3. sugeriše donošenje nekih propisa ili strateških dokumenata ako je to neophodno;
4. razmatra nacionalna razvojna dokumenta koja su od važnosti za regionalni razvoj;
5. prati, koordinira i ocjenjuje ključne aktivnosti organa državne uprave i drugih nadležnih organa i institucija za sprovodjenje strateških dokumenata u oblasti regionalnog razvoja;
6. promoviše značaj dijaloga izmedju organa državne uprave i jedinica lokalne samouprave, akademske zajednice i civilnog sektora.

6) daje mišljenje na nacrt Strategije;

7) daje preporuke za utvrđivanje prioriteta u realizaciji razvojnih projekata;

8) sagledava efekte primjene politike regionalnog razvoja;

9) donosi poslovnik o svom radu;

10) vrši i druge poslove u skladu sa zakonom.

Članovi Partnerskog savjeta se imenuju iz reda predstavnika organa državne uprave, jedinica lokalne samouprave, univerziteta, udruženja poslodavaca, nevladinih organizacija u oblasti regionalnog razvoja organizacija koje obavljaju poslove kojima se podstiče regionalni razvoj.

Bliži sastav, mandat i druga pitanja od značaja za rad Partnerskog savjeta uređuju se aktom o osnivanju.

Akt iz stava 4 ovog člana objavljuje se u "Službenom listu Crne Gore".

VIIa VRŠENJE NADZORA

Član 23a

Nadzor nad sprovođenjem ovog zakona vrši Ministarstvo.

VIII. KAZNENE ODREDBE

Prekršaji

Član 24

Novčanom kaznom u iznosu od 200 eura do 2.000 eura kazniće se za prekršaj odgovorno lice u organu državne uprave, ako:

1. ne primjenjuju stepen razvijenosti jedinica lokalne samouprave prilikom kreiranja programa i planova koji se donose u skladu sa zakonom i Strategijom, definisanja njihovog obima i vrste

2) ne dostavi Ministarstvu godišnji izvještaj o realizaciji razvojnih projekata koji su u funkciji sprovođenja Strategije i strateških planova, najkasnije do 31. marta tekuće za prethodnu godinu (član 11 stav 1);

3) ne dostavi Ministarstvu podatke kojima raspolaže potrebne za izračunavanje indeksa razvijenosti i indeksa konkurentnosti (član 13 stav 4 i član 17 stav 5);

4) ne unese podatke o razvojnim projektima i mjerama podrške regionalnom razvoju u elektronsku bazu (član 22 stav 3)."

Član 24a

Novčanom kaznom u iznosu od 200 eura do 2.000 eura kazniće se za prekršaj odgovorno lice u organu lokalne samouprave, ako:

1) ne dostavi Ministarstvu predlog strateškog plana na saglasnost (član 7 stav 2);

2) ne predloži strateški plan nadležnom organu jedinice lokalne samouprave (član 7 stav 3)

3) ne dostavi Ministarstvu godišnji aktcioni plan i izvještaj o sprovođenju strateškog plana (član 7 stav 4).

X. PRELAZNE I ZAVRŠNE ODREDBE

Usklađivanje Strategije

Član 25

Strategija regionalnog razvoja Crne Gore postepeno se usklađuje sa višegodišnjim finansijskim okvirom EU i ciljevima ekonomske, socijalne i teritorijalne kohezije EU.

Do dana pristupanja EU uspostavlja se pravni i institucionalni okvir politike regionalnog razvoja u skladu sa standardima, regulativom i najboljim praksama država članica EU.

Stupanje na snagu

Član 26

Ovaj zakon stupa na snagu osmog dana od dana objavljivanja u "Službenom listu Crne Gore.